Lone Dybkjær (RV), 2009-12-03:
Nu skal jeg som en af ordførerne lade være at gå ind og tage mange lange diskussioner om forslaget, men bare fremhæve et par ting.
Først vil jeg gerne sige, at i modsætning til andre har jeg altså ikke været ude at rejse.
Hr. Tom Behnke var inde på, at det var meget enkelt at lave en handlingsplan.
Der skulle bare stå, at man skulle bekæmpe gadebandekriminalitet på gader og stræder, eller noget i den stil.
Med hensyn til kræfthandlingsplanerne kunne man jo så bare sige, at de består i at bekæmpe kræft, og så er den ikke længere.
Man er også nødt til at sige, hvordan man vil bekæmpe den, hvilke tidsrammer man har, og hvad man vil opnå inden for de tidsrammer.
Det er jo sådan set det, en handlingsplan i hvert fald kan handle om.
Så vil jeg gerne sige, at den selvfølgelig bliver revideret.
Nu skal vi behandle den tredje kræftplan, og det er selvfølgelig ikke, fordi der ikke er sket noget med de første to, men fordi vi kan komme videre med det, fordi vi vil sætte nogle nye mål.
Så har hr. Kim Andersen jo også været inde på, at brystkræft er brystkræft.
Så enkelt er det ikke, vil jeg så sige, og det ved hr. Kim Andersen måske også godt.
Der er mange forskellige former for brystkræft.
For det afhænger af den enkelte person.
Det er jo det interessante, som man har fundet ud af, nemlig at hos nogle udvikler det sig på en måde og hos andre på en anden måde etc. etc.
Det er jo derfor, man har lavet en handlingsplan.
Jeg er godt klar over, at hr. Kim Andersen ikke vil have den.
De eksempler, hr. Kim Andersen er kommet med, har bare ikke overbevist mig om, at handlingsplan ikke kan være en god ting.
Så ikke mere om det
Så lad være at bruge alle mulige andre argumenter.
Så var vi sådan set fri for, at jeg skulle have hele den her indledning om brystkræft, kan man sige.
Jeg synes, at det, der virkelig er kommet ud af det her, er, at hr. Kim Andersen er gået med til, at vi nu også får lavet en opgørelse over, hvad der sker i det forebyggende arbejde.
I modsætning til hr. Kim Andersen tror jeg ikke på, at der sker så meget i det forebyggende arbejde.
Det er utrolig nemt at gøre politiindsatsen op.
Det er jo meget nemt, når det er en central indsats.
Og vi kan glemme alt om at bekæmpe bandekrigene, hvis ikke vi får gjort noget ved det forebyggende arbejde.
Det tror jeg for så vidt at vi alle sammen er enige om.
Men hvad sker der i idrætsorganisationerne?
Hvad sker der i samarbejdet mellem politiet og de sociale myndigheder etc. etc.?
Jeg ved det ikke, og derfor vil jeg se frem til opgørelsen.
Jeg hører ikke til dem, der kan huske, at vi har foretaget en kæmpe ekstra tilførsel af midler til kommunerne til bekæmpelse på det her område.
Det kan jeg ikke se, men det vil jo så fremgå af den opgørelse, som hr. Kim Andersen nu har sagt at vi vil kunne få, hvis vi stiller et relevant spørgsmål.
Det håber jeg så at hr. Kim Andersen vil hjælpe til med, sådan at vi får den opgørelse.
Det synes jeg er vigtigt, også for at vi kan komme videre.
Personlig tror jeg ikke, at der sker nok i det forebyggende arbejde, og det er en del af problemet, også fordi – det var jeg også inde på i den tidligere debat – det er meget sværere at finde ud af, end det er at lave den der koncentrerede politiindsats.
For den kan foregå centralt.
Men jeg vil se frem til den opgørelse, og det vil under alle omstændigheder kunne føre debatten videre.
Jeg ser da utrolig gerne, at jeg tager fejl.
Det er selvfølgelig ikke hyggeligt, men jeg vil jo så ikke være det eneste folketingsmedlem, der en gang imellem har taget fejl.
Det må man så sige.
Der står jo en lang række forslag til, hvad vi mener skal ind.
Noget af det, vi også synes skal ind, er noget forskning på området.
Der skal afsættes midler til forskning i, hvordan rekruttering af unge til organiseret kriminalitet kan bremses, og den slags ting.
Det kunne også være bredere end det.
Det, der er afgørende for os, er, at vi får et overblik over, hvordan indsatsen er, om den er koordineret, og når vi fremsætter forslaget, er det selvfølgelig, fordi vi ikke tror, at indsatsen er så koordineret.
Der er 75 forskellige handlingsplaner, men der er ikke en samlet handlingsplan og et samlet overblik.